29/06/2021 | Administración LocalMunicipal
Miño
Aprobación definitiva da Ordenanza municipal reguladora da venda ambulante no termo municipal de Miño

O Pleno do Concello de Miño, en sesión extraordinaria realizada o día 4 de febreiro de 2021, aprobou, con carácter inicial, a Ordenanza reguladora da venda ambulante no termo municipal de Miño e someter a citada Ordenanza a un período de información pública e audiencia aos interesados. Durante o prazo de exposición ao público presentouse unha alegación, e na sesión ordinaria do Pleno do día 17 de xuño de 2021 acordouse estimar e desestimar parcialmente a alegación presentada e aprobar o texto definitivo da ordenanza reguladora da venda ambulante no Concello de Miño. Pola presente publícase este anuncio a efectos de darlle efectividade á aprobación definitiva da Ordenanza citada, a cal entrará en vigor consonte ao disposto no art.70.2 da Lei 7/1985, do 2 de abril, reguladora das bases de réxime local. Por tratarse dunha disposición administrativa de carácter xeral, non procede recurso en vía administrativa, se ben poderá impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses, contados dende o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso-Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdicción contencioso-administrativa. O texto íntegro da citada ordenanza é o seguinte: ORDENANZA REGULADORA DA VENDA AMBULANTE NO CONCELLO DE MIÑO EXPOSICIÓN DE MOTIVOS Os considerables cambios que nas últimas décadas se veñen manifestando nunha fórmula comercial moi arraigada historicamente como é a venda non sedentaria, impulsan a este Goberno local a arbitrar un esquema de criterios técnicos mínimos que sirvan para a homoxeneización, reordenación e control deste tipo de actividade no municipio de Miño, carente ata a data dunha regulación regulamentaria acomodada ás circunstancias, peculiaridades e necesidades das persoas consumidoras e usuarias locais. Conxuntamente ha de terse en conta que a venda ambulante e non sedentaria superou xa dende hai tempo o seu obxectivo inicial de limitarse a servirlle de complemento á distribución comercial tradicional estable e tendeu cara a unha maior profesionalización e especialización. A normativa estatal básica na materia constitúea o Real decreto 199/2010, do 26 de febreiro, polo que se regula o exercicio da venda ambulante ou non sedentaria. En canto a normativa autonómica, esta vén regulada na Lei 13/2010, do 17 de decembro, do comercio interior de Galicia, na Lei 7/1996, do 15 de xaneiro, de ordenación do comercio minorista e no Decreto 125/2014, do 4 de setembro, polo que se regula en Galicia a venda directa dos produtos primarios desde as explotacións á persoa consumidora final. Por outra banda, a letra i) do apartado 2 do artigo 25 da Lei 7/1985, do 2 de abril, reguladora das bases do réxime local dispón que o municipio exercerá, no termos da lexislación do Estado e das comunidades autonómicas, en todo caso como competencia propia, o comercio ambulante. En cumprimento das citadas normativas e competencias e a súa relación coa actividade comercial que se pretende regular nesta ordenanza, este Concello pretende adecuar esa regulación ás súas necesidades específicas para procurar a consecución dos obxectivos esenciais: por unha banda unha complementación e coordinación efectiva coa Comunidade Autónoma de Galicia en todo o referente á regulación, autorización e control da venda ambulante, destinadas con carácter fundamental ao fomento e impulso da venda ambulante no mercado municipal do Concello de Miño e por outra banda, salvagardar as garantías de igualdade ante a lei co comercio estable, xunto coa protección dos dereitos dos consumidores e usuarios. CAPÍTULO I.–DISPOSICIÓNS XERAIS Artigo 1.–Obxecto, títulos, competencia e réxime xurídico. Esta ordenanza ten por obxecto a regulación administrativa dos requisitos, condicións e termos xerais que cómpre cumprir para o exercicio da venda fóra dun establecemento comercial, na vía pública, en terreos ou espazos abertos mediante a utilización de instalacións desmontables, transportables ou en vehículos en todo o termo municipal. Esta ordenanza apróbase cumprindo o disposto na Lei 7/1985, do 2 de abril, reguladora das bases do réxime local, no Real decreto lexislativo 781/1986, do 18 de abril (Texto refundido das disposicións legais vixentes en materia de réxime local), no Regulamento de bens das entidades locais (Real decreto 1372/1986, do 13 de xuño), na Lei 13/2010, do 17 de decembro, do comercio interior de Galicia, así como no Decreto 118/2012, do 20 de abril, polo que se regula o Rexistro Galego de Comercio, no Decreto 125/2014, do 4 de setembro, polo que se regula en Galicia a venda directa dos produtos primarios desde as explotacións ata o consumidor final e no R. D. 199/2010, do 26 de febreiro, polo que se regula o exercicio da venda ambulante ou non sedentaria. Artigo 2. Definición e modalidades da venda ambulante. Considérase venda ambulante ou non sedentaria a que se realiza por persoas comerciantes fóra dun establecemento comercial permanente de forma habitual, ocasional, periódica ou continuada, nos perímetros ou lugares debidamente autorizados en instalacións comerciais desmontables ou transportables, incluídos os camións-tenda. Para os efectos desta ordenanza distínguense: a) Venda ambulante nos mercados periódicos: aquela autorizada nos mercados situados nas poboacións, nuns lugares e espazos determinados, cunha periodicidade habitual establecida. Dentro deste epígrafe están encadradas, entre outras, as realizadas en feiras populares, feiras de produtos de segunda man e mercados. b) Venda ambulante nos mercados fixos: aquela autorizada nos lugares anexos aos mercados municipais ou de abastos, con instalacións permanentes nas poboacións. c) Venda ambulante en postos desmontables instalados na vía pública: aquela autorizada para un número de postos, situacións e períodos determinados. d) Venda ambulante en mercados ocasionais: aquela autorizada en mercados esporádicos, que se realicen con motivo de feiras, festas ou acontecementos populares. e) Venda ambulante mediante camións ou vehículos-tenda: aquela realizada nos citados medios e autorizada en zonas ou lugares determinados de xeito habitual ou ocasional. As vendas efectuadas dentro dos locais ou recintos ocupados por un certame feiral, evento ou festival terán a consideración de ambulante. Do mesmo xeito, terán a consideración de ambulante as vendas na vía pública en eventos puntuais e datas sinaladas por parte dos establecementos comerciais de Miño. CAPÍTULO II.–DO EXERCICIO DA VENDA AMBULANTE Artigo 3.–Autorizacións.3.1. O exercicio da venda ambulante, coas tipoloxías establecidas no artigo anterior, estará suxeita á obtención de licenza. Correspóndelle ao alcalde a súa autorización, quen poderá delegar a competencia na Xunta de Goberno Local.3.2. Poderán optar á concesión das licenzas que se regulan nesta ordenanza todos os españois e estranxeiros maiores de idade que teñan plena capacidade xurídica e de obrar conforme coa lexislación mercantil e co establecido na Lei 13/2010, do 17 de decembro, do comercio interior de Galicia, así como no Decreto 118/2012, do 20 de abril, polo que se regula o Rexistro Galego de Comercio. As autorizacións referidas a estranxeiros quedarán anuladas e sen efecto ao serlles revogados os seus permisos de residencia ou traballo.3.3. Serán requisitos inescusables para a concesión da mencionada autorización de venda ambulante os seguintes: a) Estar dado/a de alta no réxime correspondente da Seguridade Social e, se é o caso, no imposto de actividades económicas. b) Cumprir cos requisitos das regulamentacións de cada tipo de produtos. c) Estar en posesión, se é o caso, do certificado acreditativo de ter formación en materia de manipulación de alimentos. d) Satisfacer as taxas e os tributos fixados na correspondente ordenanza fiscal municipal. e) Dispoñer dos permisos de residencia e de traballo que, en cada caso, fosen esixibles se se tratar de persoas estranxeiras. f) As persoas xurídicas deberán acreditar os seguintes extremos: o CIF, acta de constitución, estatutos e escritura de poder outorgada á persoa que asina a solicitude de autorización en representación da empresa. g) Dispoñer de seguro de responsabilidade civil.3.4. Posto que o número de autorizacións dispoñibles é limitado debido á superficie do espazo público habilitado para tal efecto, as ditas autorizacións outorgaranse polo prazo dun ano de duración, prorrogable automaticamente por idénticos períodos de tempo.3.5. As licenzas poderán concederse tanto a persoas físicas como a persoas xurídicas, ben sexan sociedades mercantís ben cooperativas, e serán transferibles a outras persoas físicas ou xurídicas que cumpran os requisitos establecidos nesta ordenanza, logo da comunicación ao Concello. A transmisión dunha autorización non afectará o seu período de vixencia, que se manterá polo tempo que reste ata a finalización do prazo de duración.3.6. A solicitude para o exercicio da actividade deberá ser presentada pola persoa interesada ou polo seu representante legal, mediante instancia dirixida ao alcalde no Rexistro Xeral do Concello, na que se farán constar os seguintes datos: a) Nome e apelidos, enderezo e número de DNI, NIE, pasaporte ou CIF da persoa interesada ou do seu representante, se é o caso, e das persoas autorizadas a exercer a actividade no posto. b) Mercadoría que se vai vender. c) Tempo polo que se solicita a autorización. d) Metros cadrados ou lineais de ocupación que se solicitan.3.7. Coa solicitude presentarase a seguinte documentación: a) Fotocopia do DNI, NIE, pasaporte ou CIF do titular e das persoas autorizadas. b) Fotografía tamaño carné da persoa que solicita a licenza e mais das persoas autorizadas. c) Xustificante de estar inscrito e ao corrente do pagamento das cotizacións correspondentes á Seguridade Social. d) Xustificante de estar inscrito no imposto de actividades económicas e estar ao corrente do seu pagamento. e) Xustificante de estar debidamente identificado como comerciante ambulante, segundo o establecido no Decreto 118/2012, do 20 de abril, polo que se regula o Rexistro Galego de Comercio. e) Declaración expresa na que a persoa solicitante manifeste coñecer as normas ás que debe axustarse a súa actividade e o seu compromiso de cumprilas, ademais de non estar incurso en ningún dos casos de incompatibilidade establecidos pola lexislación vixente para o exercicio do comercio.3.8. Os/as cidadáns/ás que non pertenzan á Unión Europea deberán acreditar, antes de ser concedida a autorización para o exercicio da actividade, que posúen o correspondente permiso de traballo por conta propia e de residencia conforme á lexislación vixente.3.9. As persoas que exerzan o comercio ambulante deberán ter exposto de xeito facilmente visible e lexible para o público o documento no que conste a correspondente autorización.3.10. As disposicións recollidas nos apartados 3.7. c, 3.7. d e 3.7. e non lles serán de aplicación aos agricultores de proximidade que exerzan a venda directa de produtos primarios desde as explotacións ás persoas consumidoras finais, sempre e cando se atopen inscritos no Rexistro de Explotacións Agrarias de Galicia (REAGA). Xunto coa solicitude do exercicio da actividade recollida no apartado 3.6 e a documentación recollida no apartado 3.7 deberán acompañar o certificado ou un documento acreditativo da inscrición no REAGA.3.11. Nas autorizacións expresarase: a) Os datos identificativos da persoa titular (Nome e apelidos ou denominación social, enderezo e número de DNI, pasaporte ou CIF e nome e DNI das persoas autorizadas (Cun máximo de dúas persoas autorizadas ademais do titular da autorización). b) Prazo de validez da autorización. c) Fotografía tamaño carné da persoa que solicita a licenza e mais das persoas autorizadas. d) Modalidade de venda autorizada. e) Mercadoría que se vai vender. f) Localización e horario. g) Tipo de posto e número de metros cadrados ou lineais do posto. h) Condicións particulares da autorización.3.12. Non se poderá autorizar a venda daqueles produtos que a súa normativa reguladora así o prohiba. As licenzas concederanse despois da comprobación dos requisitos expresados no artigo desta ordenanza. O comerciante deberá exhibir nun lugar perfectamente visible o documento orixinal e normalizado da autorización durante o exercicio da actividade. A Administración resérvase a facultade de exercer, por medio dos seus axentes, unha inspección periódica para comprobar o cumprimento do establecido nesta ordenanza sen prexuízo das competencias atribuídas a outras administracións. O Concello poderá revogar unilateralmente a autorización no caso de incumprimento da normativa ou polo non pagamento das taxas municipais. O Concello tamén poderá efectuar cambios na situación dos postos, horarios, etc, comunicándollelo ás persoas interesadas con suficiente antelación. Artigo 4.–Vixencia e renovación das autorizacións. Atendendo á súa vixencia as autorizacións poden ser de dous tipos: a) As de carácter anual, que poderán renovarse anualmente, agás que a persoa interesada comunique expresamente e por escrito a súa vontade de non proceder á renovación. Se cumpren os requisitos as renovacións anuais serán automáticas sen necesidade de ditar unha nova resolución de Alcaldía. Se non cumpren algún requisito requirirase a emenda deste e no suposto de non facelo no prazo concedido declararase a extinción da autorización por resolución de Alcaldía. En calquera caso, a duración da autorización e das súas correspondentes prórrogas non poderá superar os cinco anos. Ao transcorrer este prazo, a autorización quedará automaticamente caducada e a persoa interesada deberá, se é o caso, realizar unha nova solicitude. b) As de carácter diario ou eventual para ambulantes en ruta, ambulantes ocasionais e pequenos comercios ou artesáns. Artigo 5.–Transmisión da autorización. A autorización será transmisible despois da comunicación á administración municipal, logo do pago das taxas correspondentes e a presentación da documentación correspondente por parte do novo titular, conforme cumpre os requisitos do artigo 3.3 desta ordenanza. Para a transmisión da autorización o Concello comunicaralle á persoa interesada os prazos que restan para a súa extinción. No caso de falecemento ou renuncia expresa do titular, poderá autorizarse o cambio de titularidade a favor do cónxuxe ou parella de feito, descendentes ou ascendentes de primeiro grao do titular. Se houbera máis dun parente do mesmo grao, terá preferencia o que acredite a continuidade na actividade e, en situación de igualdade, a persoa de máis idade. No caso de enfermidade da persoa titular ou outra causa suficientemente acreditada que lle impida o exercicio da actividade, a Administración, por petición da persoa titular, poderá autorizar o exercicio da venda ambulante ao cónxuxe ou parella de feito, ascendentes ou descendentes ata o primeiro grao de consanguinidade que estean designados na autorización. Se non existiran persoas substitutas terá dereito á reserva polo prazo da enfermidade, sempre que non supere o prazo de invalidez da Seguridade Social. As administracións públicas poderán comprobar e inspeccionar, en todo momento, os feitos, actividades, transmisións e demais circunstancias da autorización concedida, e notificarlles, se é o caso, aos órganos autonómicos de defensa da competencia os feitos dos que teñan coñecemento no exercicio das súas funcións que poidan constituír infracción á lexislación de defensa da competencia. Artigo 6.–Extinción da autorización. As autorizacións municipais poderanse extinguir por: a) Finalización do prazo polo que se outorgaron, tendo en conta as posibles prórrogas. b) Falta de pagamento das taxas municipais correspondentes, dentro do prazo establecido. c) Renuncia expresa e escrita da persoa titular. d) Morte da persoa titular. g) Perda dalgún dos requisitos establecidos para o seu outorgamento. h) Non asistir a catro feiras ou mercados consecutivos ou a dez alternos, ao longo da vixencia da autorización, agás por causa xustificada que deberá poñer en coñecemento do Concello, e quedará ao criterio do órgano que outorgou a autorización. i) Falta de pagamento das sancións municipais que se impuxesen. j) Cometer algunha das infraccións recollidas nesta ordenanza, tipificadas como infracción grave ou moi grave ou reincidir nunha infracción leve. Salvo nos casos de extinción polo transcurso do prazo, que se producirá automaticamente, os expedientes de extinción poderán iniciarse de oficio ou a instancia de parte e corresponderalles a súa resolución á Alcaldía. Artigo 7.–Novas autorizacións. Unha vez que queden extinguidas as autorizacións anuais por caducidade (ao transcorrer o prazo máximo de 5 anos), as persoas titulares poderán solicitar e obter novas autorizacións se cumpren os requisitos desta ordenanza. As autorizacións extinguidas por outras causas concederanse por sorteo público entre todos os solicitantes que cumpran os requisitos desta ordenanza. Durante a primeira quincena de cada semestre publicarase un anuncio no taboleiro de edictos do Concello e na páxina web municipal cos tipos de postos de venda ambulante (téxtil, zapatos, bolsos, etc) que quedaron libres no semestre anterior e que se considera necesario cubrir. As persoas interesadas terán un prazo de 10 días para presentar a correspondente solicitude de participación no sorteo coa documentación requirida na ordenanza. A dita documentación será válida para posteriores convocatorias dentro do mesmo ano, sen necesidade de presentala de novo. As novas autorizacións outorgaranse por resolución de Alcaldía na que se aprobará a liquidación das taxas correspondentes que hai que aboar polo titular autorizado. En caso de non aboar as taxas no prazo establecido, a autorización non terá efecto e volverá sortearse no seguinte semestre. Artigo 8.–Produtos obxecto e obrigas dos/as vendedores/as. As autorizacións deberán especificar o tipo de produtos que poden ser vendidos. En ningún caso poderán ser obxecto de venda ambulante os produtos cuxa propia normativa o prohiba e os que, debido á súa presentación ou outros motivos, non cumpran a normativa técnico-sanitaria e de seguridade. En concreto, non se poderán vender alimentos ou produtos alimentarios non envasados por quen careza do carné de manipulador/a de alimentos, agás os produtos da horta. O titular da autorización estará obrigado a: 1. Ter á vista a autorización.2. Respectar os horarios da feira ou mercado no que estea autorizado.3. Ir á feira, manter o posto con actividade e comunicarlle ao Concello a ausencia temporal xustificada.4. Realizar a venda daqueles produtos para os que estea autorizado/a.5. Cumprir a normativa de protección ao consumidor e a que regula cada tipo de venda, a de prezos e etiquetado.6. Conservar as facturas e albarás de entrega da mercadoría posta á venda.7. Ser respectuoso coa clientela e cos axentes da autoridade encargados do control e vixilancia da feira ou mercado, exercer a súa actividade de forma pacífica, evitar producir molestias a outros vendedores e ao público.8. Prohíbese o uso de megafonía que polo seu volume poida ocasionar molestias.9. Non se poderá ocupar un espazo superior ao da superficie autorizada.10. Deberá conservarse en perfecto estado de limpeza tanto os postos como a superficie ocupada.11. O espazo ocupado deberá de quedar libre de restos e en perfecto estado de limpeza ao finalizar a actividade.12. Prohíbese o emprego de ancoraxes ou elementos que danen o pavimento ou superficie sobre a que se coloquen os postos. No caso de ocasionar danos ao mobiliario urbano deberán ser reparados os posibles danos. CAPÍTULO III.–DEREITOS E OBRIGAS Artigo 9.–Dereitos das persoas autorizadas. a) A ocupación dos postos de venda para os que estean autorizadas. b) Exercer a actividade no horario e condicións establecidos. c) Presentar as reclamacións e suxestións que consideren oportunas en defensa dos seus dereitos e intereses. Artigo 10.–Obrigas das persoas autorizadas. a) Coñecer e cumprir a normativa xeral de ordenación do comercio, disciplina de mercado e protección ao consumidor. Ademais deberá cumprir coas condicións e requisitos esixidos pola normativa reguladora dos produtos que sexan obxecto de venda. b) Expoñer nun lugar visible a tarxeta municipal de vendedor/a autorizado/a. c) Deixar limpo de residuos, desperdicios ou envoltorios o espazo no que exerce a actividade unha vez desmontado o posto. d) Ter un trato respectuoso coa clientela e cos demais vendedores/as. e) Comunicarlle ao Concello os cambios de enderezo ou calquera outro que lle afecte á documentación presentada para obter a autorización. Artigo 11.–Obrigas do Concello. O Concello ocuparase de que os lugares destinados ao exercicio da venda ambulante estean en idóneas condicións de limpeza e salubridade e deberán exercer o debido control hixiénico e sanitario, en especial dos produtos perecedoiros e de alimentación, de acordo coa lexislación e ordenanzas vixentes. Dentro dos lugares destinados ao exercicio da venda ambulante procurarase diferenciar na medida do posible os postos destinados a venda de produtos agrícolas de proximidade, xa se trate de excedentes de cultivo ou agricultores profesionais, sen prexuízo de que deban cumprir os requisitos que establece o artigo 3 desta ordenanza. CAPÍTULO IV.–INSPECCIÓN E RÉXIME SANCIONADOR Artigo 12.–Clasificación das infraccións. As infraccións están reguladas no no artigo 104 da Lei 13/2010, do 17 de decembro, do comercio interior de Galicia. Terán a consideración de infraccións leves: 1. Non exhibir a necesaria autorización, homologación ou comunicación na forma legal ou regulamentariamente establecida.2. Non facer a limpeza do espazo ocupado polo posto ao rematar a xornada da feira.3. En xeral, incumprir as obrigas establecidas nesta ordenanza que non sexan obxecto de sanción específica. Terán a consideración de infraccións graves: 1. Practicar a venda fóra dos perímetros e/ou lugares autorizados ou fóra dos días e horarios establecidos.2. Practicar a venda por calquera persoa non autorizada ou comerciantes que incumpran os requisitos establecidos nesta ordenanza e as leis reguladoras.3. Practicar a venda en lugares que non reúnan as condicións establecidas nesta ordenanza e nas demais leis ou de produtos distintos aos autorizados.4. Negarse ou resistirse a mostrar datos ou facilitar a información requirida polas autoridades ou os seus axentes no exercicio das súas funcións de comprobación e/ou facilitar información inexacta ou incompleta.5. Incumprir as disposicións administrativas relativas á prohibición de comercializar ou distribuír determinados produtos.6. Non acreditar mediante a factura ou a autorización correspondente a procedencia da mercadoría.7. Instalar o posto nun lugar distinto ao autorizado.8. Reincidir na comisión de infraccións leves. Terán a consideración de infraccións moi graves: 1. Negarse ou resistirse a mostrar datos ou a facilitar a información requirida polas autoridades ou os seus axentes no exercicio das súas funcións de comprobación, cando se efectúe a través de violencia física ou verbal ou calquera outra forma de presión.2. Instalar un posto sen autorización.3. Reincidir na comisión de infraccións graves. Entenderase por reincidencia a comisión, no período de dous anos, de máis dunha infracción da mesma natureza, cando así sexa declarado por unha resolución firme. A pesar do sinalado no apartado anterior, para cualificar unha infracción como moi grave só se atenderá á reincidencia en infraccións graves e á reincidencia en infraccións leves só determinará que unha infracción deste tipo sexa cualificada como grave cando se incorreu en máis de dúas infraccións de carácter leve e fose declarado por unha resolución firme. Artigo 13.–Competencia sancionadora. En todo caso, as infraccións tipificadas no artigo anterior e clasificadas como infraccións leves, graves ou moi graves, cando sexan relativas á venda ambulante ou non sedentaria, sancionaranse pola Alcaldía, de conformidade co previsto no artigo 113.4 da Lei 13/2010, do 17 de decembro, do comercio interior de Galicia. Artigo 14.–Sancións. As infraccións darán lugar ás seguintes sancións: 1. Apercibimento á persoa infractora.2. Multa.3. Incautación e perda da mercadoría.3. Suspensión da actividade comercial da que se trate por un prazo non superior a un ano.4. Revogación da autorización. Ao abeiro do previsto no artigo 110 da Lei 13/2010, do 17 de decembro, do comercio interior de Galicia as contías das multas serán as seguintes: – As infraccións leves sancionaranse con apercibimento ou multa de ata 750 €. – As infraccións graves sancionaranse con multa de 750,01 € ata 1500 € ou suspensión temporal da autorización de 15 a 30 días hábiles. – As infraccións moi graves sancionaranse con multa de 1500,01 ata 3.000 €, suspensión temporal da autorización de 30 días hábiles a seis meses ou revogación da autorización sen dereito a indemnización, ata coa posibilidade de chegar a comisar a mercadoría nos casos de venda de produtos non autorizados e nos casos legalmente establecidos. Ademais, no caso de infracción moi grave poderá impoñerse a sanción da prohibición para o exercicio da actividade en todo o municipio por período de ata un ano. Artigo 15.–Gradación das sancións. Para a gradación das infraccións e sancións aplicables terase en conta a transcendencia social da infracción, a natureza dos prexuízos causados, o grao de voluntariedade ou intencionalidade da persoa infractora, a contía do beneficio obtido, a capacidade ou solvencia económica da empresa, o período de tempo durante o cal se cometeu a infracción e a reincidencia. Artigo 16.–Prescrición das infraccións. As infraccións reguladas nesta ordenanza prescribirán aos tres anos as cualificadas como moi graves, aos dous anos as cualificadas como graves e aos seis meses as cualificadas como leves. DISPOSICIÓN TRANSITORIA 1. Os/as comerciantes ambulantes que veñen exercendo este tipo de venda no momento da entrada en vigor desta norma e que reúnan os requisitos nela establecidos conservarán, na medida do posible, o lugar no que se veñen instalando, tendo en conta que en calquera momento se pode realizar unha reestruturación dos espazos, para o que deberán obter a preceptiva autorización municipal no prazo dun mes contado dende a súa entrada en vigor.2. O prazo de vixencia das autorizacións ás que fai referencia o artigo 3 computarase dende a concesión da licenza. DISPOSICIÓN DERRADEIRA Esta ordenanza entrará en vigor unha vez que sexa publicado integramente o seu texto no BOP e transcorra o prazo previsto no artigo 65.2 da Lei 7/1985 do 2 de abril. ANEXO Lugares, datas e tempo autorizado para a venda ambulante obxecto desta ordenanza MERCADO SEMANAL Datas: domingos de 8.00 a 15.00 horas. Lugares: núcleo de Miño, nas rúas do Mercado e da Pumariega. O alcalde, por razóns de interese público, poderá modificar a localización do mercado semanal, así como a suspensión deste en determinadas datas. FOOD TRUCK Datas: todos os días do ano. Lugares: nos puntos sinalados para tal fin na rúa Extremeiro. Miño, 22 de xuño de 2021. O alcalde Manuel Vázquez Faraldo